**INFORMATĪVAIS ZIŅOJUMS**

**par 2018. gada 31.janvāra-1.februāra neformālajā Eiropas Savienības konkurētspējas ministru sanāksmē izskatāmajiem jautājumiem**

**1. Neformālās konkurētspējas ministru sanāksmes darba kārtības jautājumi**

Bulgārijas prezidentūra 2018. gada 31.janvārī – 1.februārī Sofijā, Bulgārijā, organizē neformālo Eiropas Savienības (turpmāk – ES) konkurētspējas ministru sanāksmi (turpmāk – sanāksme), kas tiks veltīta ES rūpniecības jautājumiem.

Sanāksmē plānotas divas paralēlās darba sesijas, kuru laikā tiks diskutēti sekojoši jautājumi:

1. *Vērtību ķēžu izmantošana konkurences priekšrocību attīstīšana Eiropas ekonomikā;*
2. *Jaunas tendences rūpniecības attīstībā – rūpniecības digitalizācija un cilvēkfaktora dimensija ekonomikas attīstības dimensijā;*

2017.gada 13.septembrī Eiropas Komisija (turpmāk – EK) pēc vairākkārtējiem aicinājumiem no ES Padomes, Eiropas Parlamenta, kā arī nozaru pārstāvošo uzņēmēju un asociāciju puses, publicēja paziņojumu *"Atjaunotā ES rūpniecības stratēģija"*. Paziņojums sniedz pārskatu par visiem pasākumiem gudras, inovatīvas un ilgtspējīgas rūpniecības attīstībai ES.

Minētais paziņojums ietver tādus elementus kā ES Vienotais tirgus, digitālā transformācija, pāreja uz ekonomiku ar oglekļa mazietilpīgu un klimatnoturīgu attīstībuun aprites ekonomika, rūpnieciskās inovācijas, investīcijas un starptautiskā konkurētspēja. Tas vēlreiz apstiprina EK centienus līdz 2020. gadam panākt rūpniecības daļas pieaugumu ES iekšzemes kopproduktā līdz 20%.

Par EK paziņojumu Igaunijas prezidentūras laikā 2017.gada 30.novembrī ES Padome pieņēma secinājumus ar mērķi sniegt procesuālu ievirzi turpmākajam EK darbam. Bulgārijas prezidentūra plāno sniegt padziļinātu ieguldījumu, izstrādājot skaidru ilgtermiņa vīziju Eiropas rūpniecībai līdz 2030. gadam un turpmāk, identificējot svarīgākos attīstības virzienus, tādus kā digitalizācija, enerģētika un ilgtspējīga attīstība, kā arī starpsektoru attīstība.

**2. Latvijas nostāja**

Jautājumā par EK publicēto paziņojumu *"Atjaunotā ES rūpniecības stratēģija"* Latvijas nostāja ir pausta Ekonomikas ministrijas 2017.gada 28.novembra nacionālajā pozīcijā Nr.1 *"Komisijas ziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai, Reģionu Komitejai un Eiropas Investīciju bankai "Ieguldījumi gudrā, inovatīvā un ilgtspējīgā rūpniecības attīstībā. Atjaunotā ES rūpniecības politikas stratēģija""*.

Kopumā Latvija atzinīgi vērtē EK publicēto paziņojumu un uzskata, ka paziņojumā ietvertie modernizācijas pasākumi un izvirzītās prioritātes ir būtiskas arī Latvijas rūpniecības konkurētspējas paaugstināšanai. Latvijas skatījumā ES rūpniecības politikas prioritātes saskan ar galvenajiem rīcības virzieniem, kas noteiktas 2013.gada 28.maijā Ministru kabinetā apstiprinātajās Latvijas Nacionālās industriālās politikas pamatnostādnēs 2014.-2020.gadam, tostarp mērķi – līdz 2020. gadam palielināt apstrādes rūpniecības īpatsvaru Latvijas iekšzemes kopproduktā līdz 20%.

Latvija uzskata, ka būtu nepieciešams noteikt arī ilgtermiņa rūpniecības mērķus un vīziju, kuriem ir jābūt vērstiem uz augstas pievienotās vērtības produktu ražošanu un produktivitātes paaugstināšanu gan ražošanas, gan pakalpojumu sektorā.

Kopējā sesijā plānotas diskusijas par sekojošiem jautājumiem:

1. *Kuri būs tie atslēgas faktori ES un pasaulē, kas veidos rūpniecību 2030?*

**Latvija uzskata, ka sekojošas prioritātes jeb atslēgas faktori varētu būt svarīgi rūpniecības 2030 fokusā gan ES, gan globālā mērogā:**

* **starpnozaru sadarbības**, jo īpaši Informācijas un komunikāciju tehnoloģiju (turpmāk – IKT) nozares sadarbības veicināšana ar citām rūpniecības vai saistītajām pakalpojumu nozarēm, lai veicinātu digitālo transformāciju, kā arī inovatīvu un eksportspējīgu risinājumu attīstību.
* **visa veida inovāciju un inovatīvu risinājumu (produktu, tehnoloģiju) attīstīšana**, pielietošana un izplatīšanu ilgtspējīgai un konkurētspējīgai rūpniecībai. Uzskatām, ka ir jāuzlabo centieni rūpniecisko pētījumu rezultātu komercializācijas jomā, kas joprojām ir izaicinājums un prioritāte arī Latvijas inovācijas sistēmas ietvarā. Mērķtiecīga ieguldījumu sekmēšana tehnoloģiju pārneses un tuvināšanas tirgum aktivitātēs var dot nozīmīgu ieguldījumu rūpniecības ilgtspējas, kā arī resursu un energoefektivitātes, darba ražīguma pieauguma un jaunu tehnoloģiju un pakalpojumu attīstīšanai.
* **rūpniecības un klimata politikas salāgošana iekļaujot pāreju uz oglekļa mazietilpīgu un klimatnoturīgu attīstību** un ar to saistītā patērētāju uzvedības maiņa, kas veicinās pieprasījuma palielinājumu pēc efektīvām, oglekļmazietilpīgām precēm un pakalpojumiem, kā arī nepieciešamība pielāgoties klimata pārmaiņu izmaiņām, t.sk. to radītajām negatīvajām ietekmēm un pozitīvajām iespējām.
* **industriālo klasteru veidošanās sekmēšana**, jo īpaši ES uzņēmumu, un galvenokārt mazo un vidēju uzņēmumu (turpmāk-MVU) iespēju nodrošināšanai iesaistīties dažādās reģionālo klasteru sadarbības iniciatīvās un globālo piegāžu un produktu attīstības vērtību ķēdēs. Uzskatām, ka starptautisko/ pārrobežu klasteru iniciatīvu īstenošana var sniegt ieguldījumu ES uzņēmumu eksportspējas paaugstināšanā un izaugsmes nodrošināšanā.
* **ieguldījumu palielināšana cilvēkresursos un piekļuve nepieciešamajām prasmēm**, atbilstoši darba spēka pieprasījuma un piedāvājuma tendencēm īsākā un ilgākā termiņā, piemēram, nodrošināt ar informācijas tehnoloģijas profesionāļiem, pēc kuriem pieaug pieprasījums..

1. *Kādām jābūt kopējiem mērķiem un prioritātēm atjaunotajā rūpniecības stratēģijā, lai nodrošinātu Eiropas rūpniecības konkurētspēju šajā jaunajā rūpniecības vidē?*

Latvija uzskata, ka šādi ir galvenie uzsvari atjaunotajā rūpniecības stratēģijā:

* **Integrēts un vienots Eiropas tirgus** – uzņēmumiem un ražošanai labvēlīgas vides radīšana;
* **Rūpniecības modernizācija** – ilgtspējīgi, t.sk. oglekļmazietilpīgi, ieguldījumi inovācijā, jaunās tehnoloģijās, digitalizācijā, ražošanas resursos un prasmēs;
* **MVU un uzņēmējdarbības attīstība, kā arī jaunuzņēmumu *(start-up)* ekosistēmas stiprināšana**;
* **ES uzņēmumu internacionalizācija** – iesaistīšana klasteru iniciatīvās, kā arī ES līmeņa iniciatīvu atbalstīšana, kas veicina ražojošu uzņēmumu iesaisti globālajās vērtību un piegādes ķēdēs.

Vienlaikus kā horizontāli ES rūpniecības izaugsmei svarīgi elementi Latvijas skatījumā ir:

* **finansējuma pieejamība un finanšu instrumentu** (galvenokārt, ES līmeņa (Apvārsnis 2020, COSME)) **vienkāršošana, savstarpējā saskaņotība un papildinātība**, ar nolūku atbalstīt dažādu nozaru un lielumu (īpaši – MVU) Eiropas uzņēmumus to dažādās izaugsmes un attīstības stadijās. Kā būtisku finansējuma avotu rūpniecības modernizācijai un konkurētspējas palielināšanai uzsveram finansējumu, kas būs pieejams ES daudzgadu budžetā pēc 2020.gada;
* **mijiedarbības palielināšana starp dažādām ES, nacionāla un reģionāla līmeņa politikas jomām**, vienlaikus ņemot vērā gan dalībvalstu, gan rūpniecības nozaru atšķirības un vajadzības. Būtiski vērtēt visus aspektus, kas ietekmē ES rūpniecības uzņēmumu konkurētspēju, piemēram, saskaņotību un atbilstību mērķiem ES vides un klimata, enerģētikas, izglītības un prasmju, nodarbinātības, pētniecības un attīstības (P&A) un inovācijas, konkurences, ārējās tirdzniecības, transporta u.c. politiku jomās, kas var radīt nozīmīgu ietekmi uz ES rūpniecības konkurētspēju.

Paralēlajā sesijā par **vērtību ķēžu izmantošanu konkurences priekšrocību attīstīšana Eiropas ekonomikā** plānots diskutēt par sekojošiem jautājumiem:

1. *Kuras ir Eiropas konkurētspējas priekšrocības jau šobrīd – infrastruktūra, tehnoloģijas, regulējums, salīdzinājumā ar citiem galvenajiem tirdzniecības partneriem?*

Latvija uzskata, ka globālās vērtību ķēdes ir kļuvušas par mūsdienu globālās ekonomikas galveno iezīmi, un uz tām pamatojas starptautiskās tirdzniecības un investīciju politika. Starptautisko rūpniecisko ražošanu veido, ņemot vērā globālās vērtību ķēdes, un to koordinē daudznacionālie uzņēmumi (transnacionālās korporācijas), izmantojot saistītu uzņēmumu, sadarbības partneru vai nesaistītu piegādātāju tīklu. Šī pārrobežu ražošanas fragmentācija piedāvā jaunas izaugsmes, attīstības un nodarbinātības izredzes. Globālās vērtību ķēdēs ir iesaistīti daudz un dažādi dalībnieki un iestādes un daudzveidīgi tirdzniecības un investīciju režīmi. Globālo vērtību ķēžu ietekme uz Eiropas ekonomikām un tautsaimniecībām ir sarežģītāka, izkliedētāka un savstarpēji saistītāka salīdzinājumā ar agrākajām globalizācijas fāzēm.

Viena no Eiropas konkurētspējas priekšrocībām varētu būt tās savlaicīgi apstiprinātā politika un regulējums virzībai uz oglekļa mazietilpīgām tehnoloģijām un procesiem. Tas varētu dot iespēju Eiropas ražotājiem savlaicīgi attīstīt nepieciešamās zināšanas, infrastruktūru, tehnoloģijas utt. un pāriet uz atbilstošu preču un pakalpojumu piedāvāšanu, ja salīdzinājumā ar citiem pasaules reģioniem tiek saglabāti vienādi spēles nosacījumu.

1. *Kā šīs konkurētspējas priekšrocības vislabāk var tikt attīstītas un stiprinātas, lai nodrošinātu arī nākotnē šīs priekšrocības Eiropas rūpniecībai globālajā konkurētspējas vidē?*

Iesaiste globālajās ķēdēs dod potenciālu iespēju kāpināt konkurētspēju, jo šādi var tik pārņemtas tehnoloģiju zināšanas, veicināta interese par sektoru un izglītības iegūšanu šajā jomā, biznesa kontaktu izveide, tādējādi nodrošinot attīstību ilgtermiņā. Tāpēc Eiropai jāvirzās uz vērtību ķēžu augstāko posmu – uz zināšanu intensifikāciju (darba, ražošanas procesa paātrināšana, tā efektivitātes palielināšana, ieviešot jaunas tehnoloģijas, iekārtas, instrumentus, ražošanas vadīšanas metodes).

Otrajā paralēlajā sesijā **jaunas tendences rūpniecības attīstībā – rūpniecības digitalizācija un cilvēkfaktora dimensija ekonomikas attīstības dimensijā,** kurā piedalīsies arī Latvijas delegācijas pārstāvis, plānots diskutēt par sekojošiem jautājumiem:

1. *Kuras no tām iniciatīvām, kuras ir identificētas, būtu atbalstāmas kā ES nākotnes prioritātes pārejas procesā uz rūpniecības digitalizāciju?*

Latvija uzskata, ka šīs varētu būt svarīgākās un efektīvākās iniciatīvas, kas varētu sasniegt lielāko daļu esošo uzņēmēju un veicināt efektīvas pārmaiņas esošās rūpniecības digitalizācijas procesos:

* Digitālo inovāciju centru attīstība, lai atvieglotu digitālo tehnoloģiju ieviešanu uzņēmējdarbībā;
* Paātrināt digitālo rūpniecisko platformu, izmēģinājuma projektu un testēšanas projektu attīstību, t.sk., īpašu programmu izveide, piem., "Top 10 augsti attīstošie potenciālie dalībvalstu uzņēmumi", lai sekmētu inovāciju izstrādi;
* Esošo ES finansēšanas instrumentu optimizācija, lai veicinātu MVU ieguldījumus digitalizācijā, pienācīgi stimulējot finanšu iestādes, lai atbalstītu gan nemateriālos aktīvus (cilvēkkapitāla attīstību), gan digitālo tehnoloģiju attīstības projektus;

1. *Vai varat ieteikt kādus konkrētus mērķus, kurus būtu nepieciešams noteikt nākotnes rūpniecības stratēģijā saistībā ar digitālajām prasmēm un digitālās uzņēmējdarbības veicināšanu?*

**Latvija uzskata, ka**, tā kā esošā statistika liecina, ka 37% ES darbaspēka trūkst nepieciešamās digitālās prasmes un IKT speciālistu skaits ir krietni vien nepietiekams, **nepieciešams turpināt īstenot dažāda veida un līmeņa IKT apmācību programmas, kas sniegtu ieguldījumu darbaspēka izglītošanā ar modernajām digitālajām tehnoloģijām.** Uzskatām, ka šajā jomā nepieciešama ciešāka sadarbība ar izglītības sektoru, kur sākot no pamatskolas papildus nepieciešams nodrošināt apmācības skolēniem digitālo prasmju jomā.

Attiecība uz uzņēmējdarbības gara trūkumu ES (tikai 37% ES iedzīvotāju vēlas būt uzņēmēji, salīdzinot ar ASV, Ķīnu – 51%), Latvijas uzskata, ka jautājums risināms, **pastiprināti integrējot uzņēmējdarbības apmācību modeli** gan pamata izglītības līmenī, gan profesionālajā un augstākajā izglītības līmenī, **it īpaši STEM (zinātnes, tehnoloģiju, inženierijas un matemātikas) jomās**. Papildus uzskatām, ka augstskolās būtu nepieciešams integrēt jaunuzņēmumu **apmācību modeli**, kas mūsdienās kļuvis par jaunu inovāciju veicināšanas instrumentu un uzņēmējdarbības platformu.

**Pusdienu diskusijas tēma – energo intensīvā rūpniecība starp iespējām un izaicinājumiem, klimata izmaiņas un digitalizācija.**

Diskusijām izvirzīti sekojoši jautājumi:

1. *Kā vislabāk izmantot kombinēto efektu energointensīvajās rūpniecības nozarēs, turpinot pāreju 2050 perspektīvā? Kā sektori strādājot kopā vislabāk var novērtēt ietekmi (piemēram neenerģijas vai enerģijas izejvielu pieprasījums) un attīstīt iesaisti vērtību ķēdēs?*
2. *Kādos politikas virzienos ES, dalībvalstīm un pašvaldībām būtu jāfokusējas, lai nodrošinātu stabilu un prognozējamu regulējuma ietvaru, lai palīdzētu energointensīvajām rūpniecības nozarēm pielāgoties nākotnes izaicinājumiem?*
3. *Kādas izmaiņas ir nepieciešamas lai nodrošinātu valsts un privāto finansējumu nepieciešamajām investīcijām inovācijās, liela mēroga paraugprojektiem un jaunu tehnoloģiju un biznesa modeļu ieviešanai tirgū?*

Latvija uzskata, ka būtiski nodrošināt, ka **ES noteiktie mērķi klimata un enerģētikas jomā nemazina apstrādes rūpniecības uzņēmumu, jo īpaši energointensīvo rūpniecības uzņēmumu konkurētspēju un izaugsmes iespējas**. Vienlaikus būtiski ir izmantot šo mērķu noteikšanu, lai uzlabotu Eiropas konkurētspēju un vadošo lomu pārejai uz mazoglekļa sabiedrību globālā mērogā.

2015.gada nogalē pieņemtajā Parīzes nolīgumā par klimata pārmaiņām kā viens no mērķiem ir izvirzīts finanšu plūsmu pieskaņošana virzībai uz mazākām siltumnīcefekta gāzu emisijām un klimatnoturīgu attīstību, tādēļ arī ES un dalībvalstu līmenī rūpniecības sektorā jādomā, kādā veidā atbalstīt industriju un uzņēmējus zemāku oglekļa emisiju tehnoloģiju attīstīšanā.

Vienlaikus operacionālā līmenī **energointensīvo rūpniecības nozaru pārejai uz zemāku oglekļa emisiju apjomu būtiski koncentrēties uz inovatīvu risinājumu ieviešanu ražošanas procesos**, t.sk. esošo iekārtu aizvietošanu ar efektīvākām un enerģiju taupošākām vai īstenojot pasākumus jaunu iekārtu uzstādīšanai. **Šādas uzņēmumu investīcijas jāatbalsta ar īpašiem ES līmeņa atbalsta instrumentiem, lai nezaudētu ES energointensīvo uzņēmumu konkurētspēju un nodrošinātu vienādus nosacījumus (*level playing field*) pretnostatot ES uzņēmumu tiešajiem konkurentiem ārpus ES**

Latvija norāda, ka **elektroenerģijas izmaksas ir viens no galvenajiem faktoriem, kas ietekmē ikvienas nozares, bet jo īpaši – energoietilpīgo – konkurētspēju** ne tikai nacionālā, reģionālā un ES, bet arī starptautiskajā līmenī. Īpaši šis aspekts ir būtisks energoietilpīgo nozaru, piemēram, metālrūpniecības, šķiedras ražošanas, būvmateriālu ražošanas uzņēmumiem. Šādos uzņēmumos izmaksas par elektroenerģiju var sasniegt līdz pat 40% no operacionālajām izmaksām, kas ir daudz augstākas nekā līdzīgos uzņēmumos ārpus ES, piemēram, Latvijas gadījumā Krievijā, Amerikas Savienotās Valstis, Ķīnā.

Papildus uzskatām, ka, lai dalībvalstis spētu aktīvāk iesaistīties **atjaunojamo energoresursu izmantošanā uzņēmējdarbībā**, kā arī virzītu energoietilpīgās nozares pārejai uz modernām un inovatīvām zemu emisiju tehnoloģijām, nepieciešams turpināt stingri noteikt ES rūpniecības un vides politiskos mērķus, kas ietver specifiskus atbalsta instrumentus uzņēmējiem pārejai uz šīm tehnoloģijām. Ļoti būtiski būt vienotiem un izvairīties no atsevišķu dalībvalstu politiskā spiediena un lielo energoietilpīgo kompāniju un elektroenerģijas ražotāju lobija, kas rada riskus sasniegt izvirzītos mērķus.

**3. Latvijas delegācijas sastāvs**

Delegācijas vadītāja – Ekonomikas ministrijas valsts sekretāra vietniece **Z.Liepiņa**.

Iesniedzējs:

Ministru prezidenta biedrs, ekonomikas ministrs A. Ašeradens

Vīza: valsts sekretārs J. Stinka

29.01.2018.

1829

M.Rone

67013265, mara.rone@em.gov.lv